Søren Kolstrup (EL), 2001-04-27:
Jeg skal nok nok undlade at stille et spørgsmål til reserveordføreren, men jeg bliver nødt til lige at komme med en udtalelse omkring Dansk Folkepartis holdning.
Jeg ved, at Dansk Folkeparti i en lang række sammenhænge er meget, meget optaget af, at den kollektive trafik er så præcis som vel muligt.
Er der nogen, der arbejder med præcision omkring kollektiv trafik, er det bl.a. Dansk Folkeparti, men Dansk Folkeparti står over for en opgave, som de tilsyneladende ikke vil løse, nemlig spørgsmålet om, hvordan man sikrer, at den kollektive trafik kan blive så præcis som vel muligt.
Det får vi aldrig noget svar på, og vi ved i hvert fald, at man ikke vil bruge bompengeinstrumentet.
To modeller står over for hinanden.
Man kan ønske en ren by, hvor der er rum til ældre, til børn og til alle, som ønsker at kunne bevæge sig frit.
Man kan ønske en by, hvor børn trygt kan bevæge sig, hvor alle trygt kan bevæge sig, og man kan ønske en by, hvor det er muligt at trække vejret, hvor børn og ældre kan leve trygt, og hvor vi kan lave en forebyggende sundhedspolitik.
Man kan også vælge at tage bind for øjnene og ønske en by med øget trafiktrængsel og stigende miljøproblemer.
Man kan også ønske en by, hvor folk, der er totalt afhængige af den kollektive trafik, ikke kan komme frem, og man kan ønske en trafikpolitik, der både er miljøfjendsk og hamrende asocial.
Men det forudsætter, at den har en høj regularitet, og at der er utrolig mange fintmaskede tilbud, og det forudsætter også, at man ikke sparer på den kollektive trafik, som man med Venstre i spidsen gør en lang række steder. Jeg kan konstatere, at Det Radikale Venstre og Socialistisk Folkeparti har sympati for forslaget, og jeg synes, det er vigtigt, at vi, der deler denne tankegang, arbejder videre med den.
Jeg synes også, det er vigtigt at konstatere, at der, hvis jeg skal være meget forsigtig, er i hvert fald mindst ét parti ud over de nævnte, som er indstillet på at sige helt principielt, at hvis der er et flertal for bompenge i København og Århus, skal der også være mulighed for det.
Det var konklusionen på det, fru Gitte Lillelund Bech sagde, selv om fru Gitte Lillelund Bech ikke var begejstret for at sige det ligeud.
Endelig forstod jeg den socialdemokratiske ordfører, fru Lis Greibe, således, at hvis der kan dannes et flertal for ideen i en af de nævnte byer, vil man på en eller anden måde lade sig påvirke af det.
Det var selvfølgelig interessant, men der var dog ingen fast konklusion.
Efter De Konservative og CD's anskuelse er der tale om jagt på bilister: Nej, det er der ikke tale om.
Der er tale om en fredeliggørelse, så alle - både dem, der benytter den kollektive trafik, og de få personer, som er afhængige af bilen - får mulighed for at komme frem.
Derfor er det en meget, meget forkert indfaldsvinkel, man bedømmer forslaget ud fra. Vi er i en situation, hvor vi kan konstatere, at Københavns Kommune selv i sommerperioden, hvor der dog plejer at være en udtynding, har haft stigende problemer.
Vi kan konstatere, at på nogle tidspunkter er det sådan, at fremkommeligheden for busserne er så dårlig, at man faktisk hurtigere kan tilbagelægge strækningen til fods, og det er altså de problemer, der er skabt af den by, som fru Gitte Lillelund Bech kan lide.
Det er ikke mig, der insisterer på at gå, og det er ikke mig, der insisterer på at ride, men det kunne måske blive konsekvensen af fru Gitte Lillelund Bechs by.
Til sidst skal jeg blot sige, at Enhedslisten er interesseret i at arbejde videre med disse spørgsmål, og vi lytter selvfølgelig til alle, der har forslag til, hvordan vi, som den socialdemokratiske ordfører udtrykte det, kan begrænse bilstrømmen.
Ethvert forslag, der kan begrænse bilstrømmen i byernes indre, lytter vi til, og forslaget her er et udtryk for, at vi mener, det er det bedste instrument, vi har.
Der er gode erfaringer med det fra Oslo, men det skal siges, at det er utrolig vigtigt, at Oslotanken gennemføres korrekt, som SF's ordfører var inde på.
Det handler om afgiftshøjden, men det handler først og fremmest om, at provenuet lige præcis går til øget fremkommelighed for den kollektive trafik.